【巒群布農語】 國小學生組 編號 1 號

Pali-uni inaak tastulumaq

Ma-aq naak a tastulumaq a heza tu mamas-an. Tupa-un naak a tama tu Mu-uz. Tupa-un naak a tina tu Mea. Madengaz in naak a qudasnanaz siin qudasno-az. Tupa-un naak a pantama-un tu Banitul. Tupa-un sia pantina-un a ngaan tu Isuz, dadusa ingtaa ka uvaz-az, atitikis ang. Dadusa amin saam, ihaan pasnanava-andaing naak masituqas min-isnanava-an, ihaan ang saak pasnanava-anmisqang min-isnanava-an.

Nai tamatina siin tamaBanitul tina-Isuz minkasaspat maqasmav munquma, mintun is unqazavan a diqanin, duma-anan is balivusan ismangmang a qudan a, lusqa atikis a sina-ima-un, lusqa kopa tu na konun, uka ka minutda. Paaq pu-un, duma-anan a nai tamatina kun kilim i isakuli-an i na minkaku-aq qo ki, langat ang is heza ang a kana-u-un isbaliv i nait titi ta, nait dumaduma tu sanglav ta.

Hineza tu mus-an, tutuza tu manano-az a sindanuq a paaz i mopa ni-i tu unqazavan, ni-i amin balivusan a, mungaa mintastusaba qozaqoza ka paaz, lusqa mapasitda ki kopa tu na konun haan tastupunsanan ti, isbaliv a duma mapinsui ka, heza tu mati-unsuqissaba, pasitda ki kopa tu na iskusia zami ka, ma-aq a duma sui ka iskaqna mapino-az i lumaq.

Tutuza tu manahip saam a tastulumaq i, masihal in a lumaq dangi-an, mebaliv in amin i piskakazhavan, istekakazhav, sanqaqaningu-an, ispatinnananqat, mebaliv in amin i pisbabaqesandanum, pitqaqesingan, makukaas mapit-ia qesing, ni-i in makulukis.

Tupa-un saam i Tamatina tu, lusqa-a dau matinmananu mapasnanava, ka-a dau masalpu ki na iskusia zami mapasnava, ma-aq is heza ka na balivun a taqu-a dau, al tupa tu piaq, na iskilim zami tutupa, langat i maqansiap saam tu ni-i amu pinmama-az i sui, ka-a tu istala sihadhadasun i duma tu isnanava-an mazavmazav, asa ni-i tu sipupungul i issia tamatina sintataqu tu qalinga.

Tutuza tu kananu naam masihal a pesnava-an, sohahaan naak mavo-unqanhima ka sinpistanam, sohahaan sia tuqasnanaz naak a pesnava-an haan mavo-un tutuza. Ma-aq is isnaqtungan in saam a na minkadusa saam i tuqasnanaz naak maqasmav kasui, na papal-u-un in zami ka tamatina, mopa tutuza tu tiszami ka tamatina miqdidengaz kuzakuza kasui tu ispakusia zami pasohaan pasnanava-andaing mapasnava. Tutuza tu unin ang i tamatina!

【巒群布農語】 國小學生組 編號 1 號

我的一家人

我的一家人共有十人，我爸爸名叫Mu-uz，我媽媽名叫Mea，我的祖父母很老了，我叔叔名叫Banitul，我的嬸嬸名叫Isuz，他們有兩個小孩，我們也是有兩個，我哥哥在大學唸書，我還在國中念書。爸爸、媽媽和叔叔、嬸嬸四個人在家裡一起工作，有時豐收有時收成少。

曾經有一次，種的稻子非常漂亮，收成時快到一百包的稻米，只留夠吃的米，其他的都賣成錢，總共有30萬塊錢，只留家裡生活用品，其餘拿去修建房子，房子變漂亮了，全家人都很高興，家裡好住了，買了電冰箱，也買了冷氣機，電視機，暖氣機，也買了熱水器，電鍋，用瓦斯煮飯，不再用木材了。爸爸媽媽對我們說，你們只管用功讀書，不要擔心學費。

我們的成績還算可以，我們畢業了要和哥哥兩個人一起努力賺錢，要讓爸爸媽媽退休在家養身，因為他們為我們辛苦賺錢，讓我們讀到大學畢業，真是謝謝他們。