【鄒語】 國小學生組 編號 3 號  
nala peesi hola homeyaya

ine noana’o hote homeyaya, mo na’no man’i ’o la peesi, mai honci eno ’aptaptaʉngʉ, maezo o’ala meelʉ pasunaeno ,lahe koica to mamameoi ci lasi nana’so na’na sʉ’nova no ba’e ton’u, tasi nana poa meamineni to ba’e ton’u honci ptaʉnga ho aokvo’a.

hote ahoi meesi no homeyaya ne noana’o, la ahta o’te hioa homo taico feʉngna, la buemealʉ ho tiupopoha’o ’ote tiausisi ci mameoi, la acʉhʉ amiocni ‘ola no’upu, upena honci po’eʉngnʉ na av’u, o’a tees’a peela koica, lac’o boemi to oko no tʉ’sʉ ho pnaa ho poa pkaakoa.

moso nana la maica ho mio, te meesi no homeyaya na cou, mo acʉhʉ ayocʉ note p’op’aneni to ba’e ton’u ci ’oanʉ, la maezo tuyafo to puktu, lasi nana sokaeba no ba’e ton’u ci nana’so fuzu ho lasi aiti. tena aʉsʉfeʉngnʉ ei’mi ne hohcʉbʉ ho esmi no maemoemoo no peisia no cou ’o ba’e ton’u. pano moso nana yono emoo no peisia ho mooteo ci cou, ohe nana to’sina’va totea honcic’u ahtu esmi na ba’e ton’u, ine tec’u nana esmi na ba’e ton’u, o’a la’so peela teolʉi no cou, ‘ac’o maito yoifo nala meelʉ bohngʉ ,manci pano nana’so av’u cite mici yʉmeʉmʉ no emoo no peisia, pano mo nana cihi ci hahocngʉ, mo mayo no oko no tʉ’sʉ ho pnaa na av’u, matesi’so snateʉsa no tʉ’sʉ na av’u ho aʉla ʉha na mcoo no ba’e ton’u ho tec’u yʉmeʉmʉ, mamo nana na’no sʉ’no ho o’te azou tiou non tohe akoeva no p’op’aneni ci ma’o’oanʉ no cou, isi nana poa ma’payo’ʉa na moso pono no tʉ’sʉ ci hahocngʉ ho hafa uhne hohcʉbʉ na piepiasi.

iho micu nana esmi ne hohcʉbʉ na ba’e ton’u, isi nana eutotaveia namo nʉthʉ: “ tec’o pahcʉ’ha tan’e, ‘upena ho ita aokvo’a na a’o, at’inghi o’a itas’a zua, tec’o hafa sʉc’ʉhʉ tan’e ho poa popanoa, ’ua tena’u i’vaha poa maine’ea.”

ho micu nana eno tosvo nomo nocmu’u ne hohcʉbʉ, tec’u nana ahoi eabobonʉ, isi nana teolʉi to ba’e ton’u ho tehe ucia p’ani no lahe ’oanʉ, isi nana potani ho yainca, “teav’as’a p’ani ta lato anna ci ‘oanʉ, mitacu eno’so ahtu mais’a a’to hocu hicu, ’a moc’o no’so ma’payo’ʉ, o’a mocu mo mcoi, o’a mocu te meelʉ uhto lato yoyoni ci hpʉhpʉngʉ, maezo o’ate meelʉ bonʉ ta lato ’oanʉ.” moc’o ake’i noomane ne hohcʉbʉ, mohcu smuhnu ’o ba’e ton’u ho hafa maine’e na piepia no moso aokvo’ʉ ci hahocngʉ.

【鄒語】 國小學生組 編號 3 號  
小米祭的禁忌

從前舉行小米祭時，有許多禁忌，包括不能喧嘩，對不能唱歌，長輩們會阻止，因為這會冒犯小米神，而遭受懲罰。

有回小米祭，人們準備小米神最喜愛的鼠肉，因為在小米神的眼中那是山豬肉，小米神會夜裡從塔山來。那天夜裡人們在祭屋等待多時，正當小米神要進祭屋時，有隻狗由外頭進來，眾人看不見小米神，一名男子拿出小竹弓瞄準狗身射去，那枝軟箭射中狗後，恰巧滑向另一邊，不偏不倚的射中小米神的一隻眼睛。

小米神受到冒犯非常生氣，不願留下享用人們準備的豐盛祭品，祂先讓男子昏迷，把他的靈魂帶到塔山。

走到塔山時，小米神叮呢囑同行者：「把人帶到這裡就可以了，他並不是存心冒犯我，帶他來只是給他受一點懲罰，我會讓他回去。」

等到要進食了，小米神看見同行者拿鬼神們食用的食物給男子吃，便立刻攔阻，此人只是昏迷並未死亡，不能真正進冥府，也不能食用鬼神們的食物，後來就送男子回去。