【西群卑南語（原稱：初鹿卑南語）】 高中學生組 編號 4 號  
na kuwatreng na pinailran za ruma’

“kazu a tawki ulra a sasa nantu pinailran kana ruma’, ulra a trau mukuwa koksowa kantaw, marengay kanini na pinailran kana ruma’ tu ranakaw nantu pinieman kana tawki. na tawki tu pazuwayaw na pinailran kana ruma’, zi tu rengayaw intaw, “nanku kiningeran na lremakan mu, kemudakuda? pupanayu verayan nannu vinavalray pinuvalray kana itrima’ na valray, ’azi u lra karuwa mitrepa demikes kana mailran kana ruma’.”

izu na mailran kana ruma’ kemani i anger mianger, “tu paretra’aw ku lra kana tawki, i likuzan mu auwa ku kemakudaya za eman? penapitaw? iniyan ku za kezang; kiyamiya za maderu? kasamasamaz. pamau, malrazam ku lra za kakudayan, ’inava anu iniyan ku za kiyakarunan mu, ulra ku ’ali’an a kawai kituluz kaninku pikazu kaninku.” kema.

kemazu zi intaw tu daulraw nazu na mikiyam kana tawki kemasaasa pazuwa. kema maraengay kana melrivak kanintaw, “mikiyam u za manueman kana tawki?” temuvang itaw, “saleman vakisan na imar za ’etru’etruman.” marengay na mailran kana ruma’, “ini mu ninu kiyam, kayan, asalru venavalray za makalruwatr.” kiumalr intaw za zuma marengay, “inu mu, mikiyam u za manueman?” temuvang intaw, “saleman kazayan na emi.” marengay na mailran kana ruma’, “ini ninu kiyam, asalru venavalray za makawalun.” puitras na tawki kanizu na ’azi patezelr na pinailran kana ruma’ zantu ’elrepatan mianger.

’alra na lremak i punapunan maruwa parekituluz kemakuda, na trau i punapunan maravulay kana mitranguru’an.

amanan meraranak zannu ulra ziyan na paisu pinieman, ’alrana amelri ninu, mau nintaw kana tawki.

na paisu karuwa ta melak kikarun za ’inava na lremak, kuwatreng za lremak, pimanayu nanu paisu kikarun za ’inava za lremak.

ma’izang nantu kezang kana paisu, ziyanay taranapaw minanay.

’azi ta ka’azi temulre’ay mimanay kananta paisu pinieman, mukuwa purevuwa’a zanta kipaisuisuwan lra.

【西群卑南語（原稱：初鹿卑南語）】 高中學生組 編號 4 號  
不義管家

某財主有一管家，有人向他告狀說管家浪費主人的財物。主人把管家叫來說：「我聽到的事是怎麼一回事呢？把你經管的帳簿交出來，你不能再擔任管家的職務了。」

管家心想：「主人想辭退我，今後我該做什麼？鋤地嗎？沒有力氣，討飯嗎？怕難為情。我有辦法了，可以使我在失業時，有人肯接納我到他們的家裡住。」

他把主人的債戶一一叫來。他對一個債戶說：「你欠我主人多少？」那人說：「一百桶苦茶油。」管家說：「這是你的帳，快改寫成五十。」他問另一個說：「你欠多少？」另一個人回答說：「一百擔麥子。」管家說：「改寫八十吧。」

主人誇獎管家機警的行為，因為在應付世事時，俗世的人竟比光明的人更加精明。

不要浪費你所有的金錢財富，因為是主人的而不是自己的。

錢可以拿來做善事或惡事，要用你的錢做善事。

錢具有很大的力量，要小心謹慎的使用。

我們應好好使用錢財來孕育我們的資源。