【知本卑南語】 高中學生組 編號 3 號  
tu kiniramiyan na haramhaman i zenan zi na vinavaaw i ruma’

kazu a masaruma’an zi  mialrak za zazuwa marahan zi, ’amenin zi ma’etri na zanum peniyapiya i iyan ziya iniyan lra za ’a’awan za trau zi mukuwakuwa musilrevana i kaziyua i salukisuk zi marahan nazu na saruma’an zi kurelrang za trau mukuwa musilrevana i kaziyua i Salukisuk i izu na vavayan mu malii zi muwa’utr kana dadalan i kaziyua i Salukisuk.

mengangara nazu na tu lralrak mu iniyan lra. maya’ za vatukun zi mukuwa miturusa kanazu natu ma’iza’izangan. mukuwa lra mu, kazu i savak muwa’utr zi tu kitratrevungaw nizu na ma’inay zi “iniyan za dadalan kania ”tu kuwayaw  marengay. nazu na marewad i mu “tu mi uverukay nina malri a sawariyan lra zi zazuwa mi miturusa” kema temuvang. na tu taina mu “alra mu maw na lralrak nata inuverukan na’ui na tu inada lra eman zuwayan? ” tu na’uway mu, maw nintaw dinaway ni tainataw  “ia zi maw nata inuverukan na lralrak ” kema ina vavayan zi tu rengayaw pazuwa i dalrep kantaw zi tu verayay za zazemeng zi maw na darumas zi maw na unan a ma’izang zi maw na ’atunga za siyak zi maw na rinah. “nu medek mu i ruma’ mu pabekbeku na zazemeng i suru zi maw i udiyan mu, uri katatemuy amu dawa zi uri katatemuy amu zanum. ”zi puwayan na rinah i udiyan. ina unan a ma’izang mu puwayan i tarawiri i sulrasulray. ina darumas mu puwayan i tarawalran. i sulrasulray. tratrali zi zeliyu na viraw kazu i patraran zi, saleman inia na ’atunga, nu mivuwa’ na siyak mu, izu na tingpengpelan mu alaku zi trekavu mu uri kaazu a veras izu na tatelratelrawan mu amanan na alakaw.

mukuwa lra a dadaman mena’uwa mu ina siyak mu muazuazuk i paduk i ’uma’uma. ina tingpengpelan mu tu alakaw pusavak. nazu na tatelratelrawan mu, tu vilinaw i ’uma’uma. tu trekavaw na tingpengpelan mu, matemuy za veras. adadaman lra zi mukuwa masalra mena’u mu, nazu na tatelratelrawan mu mutivavavuy lra, muti’a’ura lra, mutivaverek lra, zi mulepun muruma’ peniya, zi tu aekanaw lra isalem za zinekalranan zi maselru lra mapiyapiya na trau zi mavangavang lra nazu na maruwadi. zi tu ’alrupaw puzenan nazu na ’azi muai ki’alrup mu maw lra na verek. i nazu na mu’alrup mu maw lra na vavuy maw lra na ’ura.

【知本卑南語】 高中學生組 編號 3 號  
野獸和家畜的由來

有對夫妻育有兩個孩子，因為旱災到處都乾涸，人們連要喝的水都沒有，他們就到Salukisuk汲水。太太因為懷孕而在Salukisuk的途中卡住無法出來。

兩個孩子在家裡一直等不到父母回家。後來，他們拿了竹水壺跟到父母那，女的因為卡住出不來，男的迎上前告訴小孩這裡沒有路。小孩子說，父母離開我們多時，我們是跟著過來的。被卡住的媽媽說：「他們可能是我們的孩子，看看他們帶什麼。」先生發現是家裡的孩子，就給他們鵪鶉、蠍子、百步蛇、南瓜種子及紅蟹要他們放家裡。

兩個孩子把鵪鶉放在倉庫和水缸，倉庫、水缸就被裝滿。把紅蟹放進水缸，百步蛇放左邊門，蠍子擺右邊門。南瓜種子種下，把扁的南瓜剖開裡面會有米，長的南瓜就不要拿出來。

南瓜聚集在田中間，扁的南瓜剖開裡面裝滿了米。他們去看那長長的南瓜變成了山豬、山羌，山豬把村民的農作物吃光，大家都在罵他們。

兩個兄弟很煩惱，就把牠們趕上山，不願意被趕入山上的變成一般的豬，跑到上山去的是山豬和山羌。